|  |  |
| --- | --- |
| Numri i lëndës: | 2018:061248 |
| Datë: | 11.12.2018 |
| Numri i dokumentit:  | 00186319 |

 **P.nr.279/18**

**NË EMËR TË POPULLIT**

**GJYKATA THEMELORE NË PEJË - DEGA ISTOG - DEPARTAMENTI I PËRGJITHSHËM- Divizioni Penal,** sipas Gjyqtarit të vetëm gjykues Arben Mustafaj, me pjesëmarrjen e sekretares juridike Hale Ahmetaj, në lëndën penale kundër të pandehurit Z M, nga f.sh. S K. Istogut, për shkak të veprës penale “Rrezikim i trafikut publik”, nga neni 378 par.8 lidhur me par.6 dhe 1 të KPRK-së, sipas aktakuzës së Prokurorisë Themelore në Pejë – Departamenti për Krime të Përgjithshme, me PP/II.nr.1791/18, dt.11.10.2018, në seancën për shqyrtimin e marrëveshjes për pranimin e fajësisë të mbajtur me dt. **04.12.2018,** në praninë e Prokurorit të Shtetit, Lumturije Vuqetaj, të pandehurit Z M me mbrojtësen e tij Av. Kaltrina Hysenaj, e caktuar sipas detyrës zyrtare, si dhe të dëmtuarve J M e E H, Gjykata të njëjtën ditë publikisht mori dhe shpalli, ndërsa me dt.11.12.2018, e përpiloj këtë:

**A K T GJ Y K I M**

I pandehuri **Z M**,i lindur me .., në Pejë, tani me banim në f.sh S K. Istog, i biri i J dhe nënës H, e gjinisë GJ, i pa martuar, ka të kryer shkollën e mesme, student, me numër personal:.., i gjendjes së dobët ekonomiko-familjare, Shqiptar, Shtetas i Republikës së Kosovës, i pa dënuar më parë nga ana e Gjykatës, gjendet në liri.

**ËSHTË FAJTOR**

**Për shkak se:**

Me dt.26.08.2018 rreth orës 14:40 në rrugën “N M” ne f.sh O- K. Istog, nga pakujdesia shkelë nenin 53 par.1 të Ligjit Nr. 05/L-088 për Rregullat e Trafikut Rrugor, ku rrezikon jetën e njerëzve dhe pasurinë, duke i shkaktuar lëndime të rënda trupore pasagjerit-prindit të tij, J M nga f.sh S K. Istog, në atë mënyrë që përderisa i pandehuri ishte duke drejtuar automjetin e tij të markës “Mercedes ..” me ngjyrë të bardhë me targa .., nga drejtimi i f.sh O, për në f.sh B K. Istog, me të arritur tek një kthesë nuk e përshtatet shpejtësinë e lëvizjes me kushtet e rrugës, dhe si rezultat i kësaj del në shiritin e kundërt të qarkullimit dhe me pjesën e parë të automjetit e godet makinën bujqësorë për sillazh te markës “New Hollanf ..” ngjyrë e verdhë, të cilën e drejtonte i dëmtuari E H, ku të nijetit i shkakton dëm material,

* me çka ka kryer vepër penale, “Rrezikim i trafikut publik”, nga neni 378 par. 8 e lidhur me par.6 dhe 1 të KPRK-së.

Andaj gjykata, duke vepruar në kuptim të nenit 4,7, 8, 9, 10, 17, 23, 41, 42 , 45, 50, 51, 52, 73, 74 dhe nenit 378 par.8 lidhur me par.6 dhe 1 të KPRK-së, si dhe nenit 233 par.16, 18 21 nenit, 359, 360, 361, 365, 366, 450 të KPPRK-së, të pandehurit i shqipton.

**DËNIM ME KUSHT**

**Ashtu që:**

 **1**.Të pandehurit **Z M** Gjykata i shqipton dënim me burgim në kohëzgjatje prej **6 (gjashtë) muaj,** i cili dënim nuk do të ekzekutohet nëse i pandehuri në afatin ligjor prej **1 (një) viti,** pas plotfuqishmërisë se këtij aktgjykimi, nuk kryen ndonjë vepër të re penale.

**2**. I pandehuri obligohet që në emër te shpenzimeve të procedurës penale të paguaj për paushallin gjyqësor në shumë prej **20 (njëzetë) euro**, për ekspertizën mjeko-ligjore shumën prej **20 (njëzetë) euro**, për ekspertizën e komunikacionit shumën prej **51 (pesëdhjetë e një)** **euro,** si dhe në emër të taksës për kompensimin e viktimave të krimitshumën prej **30 € (tridhjetë) euro, të gjitha keto** ne afat prej 15 ditësh nga dita e plotfuqishmërisë se këtij aktgjykimi.

**3.** Të dëmtuarit E H nga f.sh O K. Istog dhe J M nga f.sh S K. Istog, për realizimin e kërkesës pasurore juridike, udhëzohen në kontest të rregullt juridiko-civil.

**A r s y e t i m**

Prokuroria Themelore në Pejë - Departamenti për Krime të Përgjithshme, pranë kësaj Gjykate ka ngritë aktakuzën me PP/II.nr.1791/18, dt.11.10.2018, ndaj të pandehurit Z M, nga f.sh. Saradran K. Istogut, duke e akuzuar për vepër penale, “Rrezikim i trafikut publik”, nga neni 378 par.8 lidhur me par.6 dhe 1 të KPRK-së, së bashku me aktakuzë, në gjykatë e ka dorëzuar edhe marrëveshjen për pranimin e fajësisë të lidhur në prokurori me dt.11.10.2018, në mes të Prokurorit të Shtetit dhe të akuzuarit dhe mbrojtësin e tij i caktuar sipas detyrës zyrtare, me propozim që i akuzuari të dënohet me dënim me kusht.

Gjykata me datën 04.12.2018, mbajti seancën për shqyrtimin e marrëveshjes për pranimin e fajësisë në praninë e Prokurorit të Shtetit, Lumturije Vuqetaj, të pandehurit Z M me mbrojtësen e tij Av. Kaltrina Hysenaj, e caktuar sipas detyrës zyrtare, dhe të dëmtuarve J M e E H,

Gjykata në seancën për shqyrtimin e marrëveshjes mbi pranimin e fajësisë e ka vlerësuar së marrëveshja mbi pranimin e fajësisë është lidhur konform nenit 233 të KPPRK-së dhe pasi që është bindur që e njëjta është e bazuar në ligj të njëjtën me aktvendim në procesverbal e ka aprovuar edhe e njëjta me urdhëresë është pjesë e shkresave të lëndës .

Meqenëse gjykata e ka pranuar marrëveshjen për pranimin e fajësisë, para së të kalojë në vendimin mbi dënim i ka ftuar palët që të deklarohen lidhur me dënimin.

Prokuroi i Shtetit Lumturije Vuqetaj ka deklaruar: se qëndroj pranë përmbajtjes se marrëveshjes të arritur ne prokurori me dt.11.10.2018, e cila marrëveshje është përpiluar komfor dispozitave ligjor nga neni 233 te KPPK-së dhe e njëjta po ashtu është arritur në prezencën e mbrojtësit dhe te pandehurit, andaj si e tillë kërkoj që nga ana e gjykatës të aprovohet, dhe të njëjtit ti shqiptohet dënimi i paraparë ne kuadër te marrëveshjes.

I dëmtuari E H deklaron: se jam i njoftuar në lidhje me marrëveshjen për pranimin e fajësisë të arritur në prokurori të cilës i përmbahem edhe unë si i dëmtuar në tërësi, nuk i bashkëngjitëm ndjekjes penale kundër te pandehurit, ndërsa sa i përket kompensimit të dëmit atë do të realizoj në kontest të rregullt civil.

I dëmtuari J M deklaron: se jam i njoftuar në lidhje me marrëveshjen për pranimin e fajësisë të arritur në prokurori të cilës i përmbahem edhe unë si i dëmtuar në tërësi, nuk i bashkëngjitëm ndjekjes penale kundër të pandehurit, ndërsa sa i përket kompensimit të dëmit atë do të realizoj në kontest të rregullt civil.

Mbrojtësja e të akuzuarit av. Kaltrina Hysenaj pas konsultimit me të pandehurin deklaron: duke u bazuar në faktin se i mbrojturi im, e ka pranuar fajësinë dhe në ketë drejtim në Prokurorinë e Shtetit në Pejë, ka arritur marrëveshje, i propozoj gjykatës që të pranohet marrëveshja sikur u vendos deri me tani dhe të njëjtit ti shqiptohet dënim i paraparë në suaza të marrëveshjes.

I akuzuari Z M deklaron: Se në tërësi pajtohem me marrëveshjen për pranimin e fajësisë me vjen keq për rastin e ndodhur, është hera e parë qe bije ne kundërshtim me ligjin dhe ju premtoj qe ne te ardhmen nuk do te bije ndesh me ligjin, kërkoj nga gjykata që të me shqiptoj dënimin e paraparë ne kuadër te marrëveshjes.

Me faktet e ofruara si dhe pranimin e fajësisë nga ana e të pandehurit është vërtetuar gjendja faktike si në dispozitivin e këtij aktgjykimi. Nga gjendja e vërtetuar faktike si është përshkruar në dispozitiv të aktgjykimit, pa dyshim rrjedh se në veprimet e të pandehurit qëndrojnë të gjitha elementet e veprës penale “Rrezikim i trafikut publik” nga neni 378par.8, e lidhur me par.6 dhe par.1 të KPRK -së.

Sa i përket fajësisë gjykata ka gjetur se i pandehuri e ka kryer veprën penale nga pakujdesia e vetëdijshme, pasi qe i njëjti ka qenë e vetëdijshme se pasoja e ndaluar mund të shkaktohet si rezultat i veprimit të tij, por me mendjelehtësi ka menduar se pasoja nuk do të shkaktohet.

Gjatë procedurës penale nuk janë paraqit rrethana të cilat do ta zvogëlojnë apo përjashtojnë përgjegjësin penale ndaj të pandehurit, kështu që i njëjti është penalisht përgjegjës.

Gjykata me rastin e marrjes së vendimit mbi dënimin, konform neneve 73, 74 të KPRK-së për të akuzuarin Gjykata ka vlerësuar të gjitha rrethanat lehtësuese dhe rënduese. Kështu si rrethana lehtësuese për te pandehuringjetise i njëjti ka treguar sjellje korrekte gjatë shqyrtimit të marrëveshjes mbi pranimin e fajësisë, e për me tepër ka pranuar fajësinë dhe ka shpreh keqardhje për veprën penale, është hera e parë qe ka rënë në kundërshtim me ligjin, pastaj deklarimi i të dëmtuarve se nuk i bashkëngjiten ndjekjes penale ndaj të pandehurit i cili të dëmtuarin J M qe ka pësuar lëndim të rëndë trupor e ka baba. Andaj të gjitha këto rrethana kjo gjykatë i ka pranuar si rrethana lehtësuese ne dobi te të pandehurit.

Rrethanë rënduese Gjykata gjeti pasojën e shkaktuar të dëmtuarve të përfshirë në ketë aksident e sidomos të dëmtuarit J M i cili ka pësuar lëndim të rëndë trupor, të përshkruar si në akt ekspertizën mjekoligjor të dr.Valon Hysenit, po ashtu edhe dënueshmërin e kësaj vepre penale e cila është e dënueshme me dënim me burg prej 6 muaj deri në 5 vjet.

Gjykata ka ardhur ne përfundim se dënimi i shqiptuar të pandehurit është në përputhje me shkallën e përgjegjësisë penale të tij dhe me intensitetin e rrezikimit të vlerave të mbrojtura të shoqërisë. Gjykata gjithashtu është e bindur se vendimi mbi dënim do të shërbej për arritjen e qëllimit të dënimit në pengimin e të pandehurit në kryerjen e veprave penale në të ardhmen, por ai do të ndikoj edhe si preventivë e përgjithshme për personat tjerë që të përmbahen nga kryerja e veprave penale në përputhje me nenin 41 të KPRK-së.

Duke u bazuar ne nenin 450 par. 1 dhe 2 të KPPRK-së, Gjykata ka përcaktuar shpenzimet procedurale dhe paushallin gjyqësorë të përshkruara si në dispozitiv të aktgjykimit.

Vendimi për kompensimin e viktimave të krimit është marrë, konform nenit 39 par. 3 nën par. 3.1 të Ligjit nr. 05/L-036 për Kompensimin e Viktimave të Krimit.

Gjykata i ka udhëzuar të dëmtuarat në kontest civil, në kuptim të nenit 463 par. 1 dhe 2 të KPPRK-së.

Nga arsyet e cekura më lartë dhe me zbatimin e nenit 370 të KPPRK-së është vendosur si në dispozitiv të këtij aktgjykimi.

 **GJYKATA THEMELORE NË PEJË DEGA ISTOG**

 **DEPARTAMENTI I PERGJITHSHEM**

**P.nr.279/18 më datë 04.12.2018**

**Aktgjykimi u përpilua me dt.11.12.2018**

**Sekretarja Juridike Gjyqtari Gjykues**

**\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_**

**Hale Ahmetaj Arben Mustafaj**

**KËSHILLA JURIDIKE:**

Palët që në afatin ligjor kanë paralajmëruar ankesë kanë

të drejtë që ankesën ta bëjnë në afat prej 15 ditësh,

nga dita e marrjes së aktgjykimit. Ankesa i dërgohet

Gjykatës se Apelit ne Prishtine e përmes kësaj Gjykate.